Philippus, Dei gratia Francorum rex, omnibus collectoribus annalium nostrorum ecclesiasticorum et super intendentibus eorum negotio deputatis in regno nostro, ad quos presentes litere pervenerint, salutem. Mandamus vobis quatenus receptis presentibus manum nostram, de prioratibus conventualibus ordinis Cluniacensis, licet a tempore gratie de annalibus nobis facte vocantibus amoventes, ab impedimento bonorum illorum quorumcunque penitus disistatis, quousque aliud a nobis super hoc recipere contigerit in mandatis. Preterea domos, domicilia vel maneria, quocunque censeantur nomine, que ad mensam seu cellam Abbatis Cluniacensis liquido deputantur, sibi deliberetis omnino. Item censas seu pensiones deberi et reddi annuatim ecclesie Cluniacensi, pro ipsius sustentatione, super aliquibus subditis sibi prioratibus consuetas, non impediatis occasione vacationis prioratuum hujusmodi, quominus eas prout solito percipi valeant et haberi, omni submoto fraudis velamine, que si reperiatur teneatis, et ut prius procedatis, juxta potestatem alias vobis super iis attributam. Actum Parisiis die lune post festum Exaltationis sancte Crucis, anno Domini millesimo ducentesimo nonagesimo octavo.